Jatkuvan oppimisen vuoksi – Sivu 2 – Keskustelua ja Savonian ratkaisuja jatkuvaan oppimiseen\nTulevaisuuden työ tarvitsee jatkuvaa uuden oppimista. Savonian ratkaisuja ja keskustelua tällä pelikentällä.\nOsaamista on, mutta ei todistuksia. Onko jatkuva oppiminen pelkkää koulutusta?\nMinulla on sairaanhoitajan ja terveydenhuollon opettajan paperit takataskussani. Olleet jo yli 30 vuotta. Muita todistuksia ei sitten paljon olekaan. En ole liioin käynyt täydennyskoulutuksissa enkä suorittanut jatko-opintoja. Mutta osaamista, sitä minulla on, vaikka muille jakaa. Ja niin jaankin, olenhan mm. opettaja, työyhteisökouluttaja, digimentori, simulaatio-ohjaaja ja mentorivalmentaja. Osaamistani arvostetaan myös organisaationi ulkopuolella.\nOlen pitänyt osaamiseni kilpailukykyisenä 30 vuoden ajan. Olen työssäoppinut.\nTämän horisontaalisen urakehitykseni ja osaamisen kehittymisen on mahdollistanut kaikki ne kymmenet hankkeet ja kehittämisprojektit, joihin olen vuosien varrella osallistunut joko projektipäällikkönä tai projektityöntekijänä. Jatkuvaa oppimista 2–3 vuoden rupeamissa koko työurani ajan. Aiheet vain ovat vaihdelleet ja kun kysymys on kehittämishankkeista, niin katsehan on aina ollut tulevaisuudessa. Kehityksen kärjessä on ollut helppo pysyä.\nAnalytiikkaa ja vetovoimaa\nToimin tällä hetkellä projektipäällikkönä APOA – avain parempaan oppimiseen amk:eissa -hankkeessa (OKM). Tähän TAMK:n koordinoimaan hankkeeseen lähdimme mukaan, koska emme tienneet riittävästi oppimisanalytiikasta ja sen mahdollisuuksista parantaa opetuksen laatua. Siis puhtaasti oppimisen vuoksi! Verkostoiduimme, tutkimme, reflektoimme, erehdyimme, löysimme, rakensimme ja lopuksi levitimme ja jalkautimme. 2,5 vuotta. Tämä olkoon yksi esimerkki, miten jatkuvaa oppimista tarjoava organisaatio oppii jatkuvasti itse. Hankkeissa.\nMyös työelämä oppii kanssamme. Ja me heidän kanssaan. Savonian koordinoimassa Vetovoimainen vanhustyö -hankkeessa (ESR) on mukana 10 pohjoissavolaista sote-alan organisaatiota tai yritystä, suurimpina Kuopion kaupunki ja ylä-Savon Sote. Hanke kestää 2,5 vuotta. Tänä aikana työyksiköiden työntekijät osallistuvat hankkeen järjestämiin valmennuksiin, koulutuksiin ja webinaareihin. He kehittävät omaa työtään, opettelevat käyttämään eri viestintäkanavia ja brändäämään omaa osaamistaan, työtään ja työpaikkojaan. Tämän lisäksi, siinä sivussa, he oppivat digitaalisten työvälineiden, sovellusten ja videoneuvotteluiden käyttöä. He oppivat työssään ja hankkeessa.\nHankkeissa opittua ei tunnisteta eikä tunnusteta\nSavonia-ammattikorkeakoulussa on tällä hetkellä 108 käynnissä olevaa TKI-hanketta. TKI-toiminnan yhtenä keskeisenä tavoitteena on ympäröivän elinkeinoelämän kehittäminen. Onnistuneen kehittämistyön edellytyksenä on uuden oppiminen ja tuloksena osaamisen kasvu. Tämä merkitsee, että hankkeiden myötä jatkuvaa oppimista tapahtuu sadoissa työpaikoissa ja tuhansissa työntekijöissä.\nMielestäni hanketoiminta on merkittävä jatkuvan oppimisen väline ja menetelmä. Sitä ei kuitenkaan mielletä sellaiseksi. Hanketoiminnassa ei puhuta opetuksesta, ei ole opetussuunnitelmaa eikä mietittyjä pedagogisia ratkaisuja. Näiden lisäksi oppimista ei tunnisteta eikä tunnusteta. Siitä ei myönnetä todistusta. Kuitenkin hanketoiminnassa käytettävät oppimisen menetelmät ovat usein jopa tehokkaampia kuin muodollisessa koulutuksessa käytetyt.\nHanketoiminnassa opitaan yhteisöllisesti ja yhdessä tekemällä, muodostetaan täysin uusia verkostoja ja hyödynnetään niiden kautta saatua monialaista asiantuntijuutta. Lisäksi oppimista tehostaa kontekstuaalisuus. Oppiminen voidaan aina liittää oppijan todelliseen ympäristöön, työhön.\nItselläni ei ole työuraa enää niin paljon jäljellä, että hyötyisin osaamiseni tunnistamisesta ja sen tunnustamisesta. Sairaanhoitajan ja opettajan paperit takataskussa jäävät siis ainoiksi. Mutta sen verran sitä kuitenkin on, että voisin vielä osallistua hankkeeseen, jossa kehitettäisiin hankkeissa ja työssä opitun tunnistamista ja tunnustamista.\nJatkuvan oppimisen tulosyksikkö\nMarja Kopeli 29.3.2021 29.3.2021 Yleinen Ei kommentteja\nKyllä on hähmäistä! Ja niin pitää ollakin!\nViisi uppo-outoa tyyppiä, osa tekniikan, osa liiketalouden ammattilaisia, kohtaavat ja saavat toimeksiannon: ”Kehittäkää menestyvä ratkaisu todelliseen asiakasongelmaan. Aikaa 11 kuukautta.”\nSiis että mitä? Miten tästä eteenpäin?\nNäin alkoivat InnoTech-liiketoiminnan (ylempi AMK) innovaatioprosessiopinnot, joissa monialaiset tiimit ohjattiin kohti tavoitetta tiimissä oppien. Samalla tiimit saivat vallan ja vastuun edetä tiimin näköisellä tavalla kohti lopputulosta. Tiimeillä on tiimivalmentaja, joka kulkee rinnalla ja ohjaa prosessia tarvittaessa. Tukena toimivat myös prosessin kunkin vaiheen asiantuntijat, jotka ovat käytettävissä sisällöllisenä sparrausapuna. Valmiiksi pureskeltua tiekarttaa ei kuitenkaan ole, kaikki valinnat ja päätökset tiimi tekee itsenäisesti tiimin asiantuntemusta ja ulkopuolelta hankittua ymmärrystä hyödyntäen.\nMiten opiskelu onnistuu, kun oppija on tottunut selkeisiin tehtävänantoihin ja sapluunoihin työelämässä ja aikaisemmissa opinnoissa? Antaako luonto periksi olla hyppäämättä heti ratkaisun kehittämiseen? Luottaako tiimi tekemiinsä valintoihin?\nOhut punainen lanka\nTiimivalmentamisessa ei kannata tehdä yksityiskohtaista suunnitelmaa tulevia tilanteita varten, koska et voi esim. ennakoida kaikkia tilanteita. Riittää, että sinulla valmentajana on ymmärrys tiimioppimisen periaatteista, menetelmistä ja työkaluista. Valmentajalla on siis käytössään elävä sapluuna, joka ei ole näkyvä. Tällä turvataan se, että punainen lanka ei katkea.\nTiimin rooli on myös keskeinen tuon langan ehjänä pitämisessä. Erityisesti tämä näkyy silloin, kun asiat eivät sujukaan suunnitellulla tavalla. Toimivasta tiimistä löytyy aina vähintään yksi henkilö, joka vie tiimin kuilun yli. Jos tuota “sillanrakentajaa” ei löydy, on tiimillä valmentajan tuki ja turva.\nSokkona ei kuitenkaan tarvitse kulkea. Prosessin aikana kohtaamiset sekä valmentajien että toisten tiimien kanssa ovat osa tiellä pysymistä. Tiimit tuottavat noin kahden viikon välein väliraportin, joihin valmentajat antavat palautteen. Tiimit kohtaavat neljä kertaa prosessin aikana, jossa näkevät toistensa työn etenemistä. Tiimisparrauksia tiimin ja valmentajan kesken käydään näiden välillä. Näillä toimenpiteillä mahdollistetaan oikeassa suunnassa pysyminen, vaikka tiimien polut voivat olla hyvinkin erilaisia.\nHähmäinen toimeksianto saa hämmennystä aikaan. Mitä meidän pitäisi tehdä? Mitä meiltä odotetaan? Epävarmuudessa on uudistuttava ja tuotettava uutta tietoa. Hähmäisyyden poistamiseksi on keskusteltava paljon ja pitkään yhdessä eli höpötettävä. Tiimeissä yhdistetään tiiminjäsenten kokemukset sekä kirjoista ja asiantuntijoilta hankittu tieto jaetuiksi merkityksiksi ja uusiksi ideoiksi. Tämän jälkeen tulee vasta asian kiteytys eli ydinideoiden kirkastaminen. Sitten laaditaan suunnitelma ja viedään se käytäntöön.\nTeoriassa helppoa, mutta käytännössä höpöttäminen tahtoo jäädä ajallisesti liian lyhyeksi, koska ratkaisuja on kiva nopeasti tunnistaa. Miksi on näin? Suomalaisen työnteon kulttuuri suosii ratkaisukeskeisyyttä, se on mittari työssäsi onnistumisesta. Tiimioppimisessa pakotetaan tietoisesti höpöttämään riittävän pitkään, jottei päädytä siihen helpoimpaan tai ilmiselvimpään ratkaisuun. Tätä on vain vaikea mitata, kun konkreettista ja näkyvää ei saada aikaiseksi. Hähmäisyys ahdistaa, mutta ruokkii aivoja. Yleensä viimeiset ideat ovat niitä parhaita ideoita.\nTiimioppiminen kasvattaa – niin substanssin kuin myös itsetuntemuksen osalta. Yksilön henkinen venymiskyky on koetuksella tiimin läpikäydessä yhdessä niin onnistumiset kuin epävarmuudenkin hetket. Yksi tiimeistä oli oivaltavasti ottanut käyttöön hähmäisyysindeksin, henkilökohtaisen arvion siitä, missä epäselvyyden asteella tietyssä hetkessä mennään. Näiden lukujen kautta tiimi voi tukea toisiaan ja luoda yhdessä ymmärrystä käsillä olevaan asiaan, vaikka kokonaiskuva olisikin vielä sumea. Muuttuvassa työelämässä epäselvyyden sietokyky on vahvuus, paikoilleenkaan kun ei voi jäädä.\nEpäselvyyskin hälvenee oppimisen ja oivaltamisen edetessä, jos prosessi etenee aina samalla tavalla. Tiimioppimiseen kuuluu siksi myös yllätyksellisyys, jolloin tiimit eivät voi tuudittautua tuttuun sapluunaan myöskään työskentelytavoissaan. Innovaatioprosessiopinnoissa käytetty tiimioppiminen antaa näin ollen eväitä kohdata työelämän ennakoimattomuutta ja toisaalta kyvyn ketterään moniammatilliseen yhteistyöhön.\n“Hähmäisyys on uusi normaali”, totesi eräs tiimi matkan päätteeksi. Tiimioppiminen vie aikaa ja kantaa hedelmää vasta, kun tiimin jäsenten välillä on luottamusta puhua asioista suoraan, mutta toista kunnioittaen ja jokainen oivaltaa kuuntelemisen tärkeämmäksi kuin puhumisen. Tiimin pitää tunnistaa osaamisensa ja toisaalta hakea tarvittavaa lisäosaamista kirjallisuudesta sekä asiantuntijoilta. Höpöttämiselle pitää varata aikaa. Muun muassa näitä huomioita tiimit toivat esille 11 kuukauden yhteiskehittämisen jälkeen.\nTiimit tuottivat huikeita ratkaisuja todellisiin asiakasongelmiin kukin omaa polkuaan kulkien. Hähmäisyydellä on siis syynsä – tiimi joutuu oppimaan niin sisältöjä kuin myös tiimityöskentelyn metataitoja usein kantapään kautta. Tämä, jos mikä, on opettavaista ja jättää muistijäljen huomattavasti paremmin, kuin annettua karttaa seuraamalla. Johannes Partasen sanoin: ”Oppiminen on paljon hitaampaa kuin nopeampaa”.\nNina Huotari ja Veli-Matti Tolppi\nTiimivalmentajat, InnoTech-liiketoiminta YAMK\nSavonia Master School, Savonia-ammattikorkeakoulu\nNina Huotari 15.2.2021 12.2.2021 Yleinen Ei kommentteja\nEsimiehestä esihenkilöksi vai lähijohtajaksi? Onko johtamiseen liittyvä kielenkäyttömme jatkuvan oppimisen kohteena?\nViime vuosikymmenten aikana on totuttu käyttämään uusia sanoja, jotka kuvaavat meille tuttuja asioita. Kielenkäyttöömme on myös sujuvasti solahtanut termistöä, joka on saanut alkunsa muun muassa teknologiakehityksestä tai some-maailman ilmaantumisesta arkipäiväiseen toimintaamme. Puhumme esimerkiksi googlettamisesta, tviittauksesta, wäpistä tai snäpeistä. Myös aiemmat oppimiseen liittyvät termit ovat muokkautuneet pikkuhiljaa. Jokunen vuosi sitten elinikäinen oppiminen oli tuttu ja yleisesti käytetty sana. Nyt taas puhumme jatkuvasta oppimisesta. Siirtyminen uuden termistön käyttöön on kuitenkin ollut suhteellisen sujuvaa.\nMutta entä johtamiseen liittyvä sanasto? Sekin on tullut mukaan muutoksen virtaan.\nPuhumme liinauksesta, mikromanageroinnista tai brändäämisestä, ja tiedämme, mistä puhutaan tai ainakin mistä pääsääntöisesti on kyse. Yritysten ja organisaatioiden kielenkäyttöön on kuitenkin vakiintunut ainakin yksi sana, jonka käyttö on suht´ pysyvää tai sitkeässä. Huolimatta muutoksesta, joka yhteiskunnassa on tapahtunut tai tapahtumassa. Tämä sana on esimies.\nSuomen kielen lautakunta esittää jo vuonna 2007 kannanotossaan sukupuolineutraalin kielenkäytön edistämistä. Kannanotto perustuu Europan neuvoston suositukseen seksismin karsimiseen kielestä osana sukupuolten välistä tasa-arvotyötä. Maskuliini-ilmauksin viitataan molempiin sukupuoliin, kuten esimerkiksi sana poliisimies tai esimies. Lisäksi suomen kielessä on käytetty työntekijän sukupuoleen viittaavia ammattinimikkeitä, kuten aulaemäntä tai asiamies. (Kotimaisten kielten keskus 2007.)\nLautakunta on myös suosittanut sukupuolineutraaleja ilmaisuja sekä vakiintuneiden tehtävänimikkeiden kriittistä tarkastelua. Tarkastelun myötä vakiintuneita nimikkeitä on hyvä tarvittaessa muuttaa sukupuoleen viittamattomaksi. Tällöin esimerkiksi ammattinimikkeet eivät osaltaan estäisi sukupuolten välistä kielellistä tasa-arvoa. (Kotimaisten kielten keskus 2007.) Salonen (2020) nostaa esiin kolumnissaan, että tutkimusten mukaan moni yhdistää mies-sanat juuri miessukupuoleen (ks. lisää Engelberg 2016). Kolumnin mukaan neutraalit nimikkeet ovat eräs keino, jolla vähentää sukupuolten tarpeetonta erottelua, niihin liittyviä stereotypioita ja miehen asemaa ihmisen normina.\nYksi tarkastelun kohteeksi nostettu sana on esimies.\nZieman kirjoittaa, että Suomessa on yritetty päästä eroon tästä sanasta – onnistumatta. Vanhahtava esimies-sana on sitkeä tapaus ja sen tilalle ei olisi (vielä vuonna 2017) keksitty järkevää, sukupuolineutraalia sanaa. Yle Uutiset kuitenkin uutisoi vuonna 2019, että muun muassa Terveyden ja hyvinvoinnin laitos (THL) tavoittelee mies-päätteisten ammattinimikkeiden käytönlopettamista sekä niiden korvaamisen sukupuolineutraaleilla vaihtoehdoilla. Myös Helsingin kaupunki neutralisoi mies-päätteisiä ammattinimikkeitä Helsingin kaupungin tasa-arvotoimikunnan suositusten mukaisesti. Tämän lisäksi esimerkiksi työnhakukone ja rekrytointimedia Duunitori on lokakuussa 2019 siirtynyt käyttämään hakukoneessaan sukupuolineutraaleja ammattinimikkeitä.\nMitä sitten on tullut esimies-sanan tilalle? Muun muassa Duunitorin listauksessa esimies-sana on korvattu sanoilla lähijohtaja, tiiminvetäjä, päällikkö, ryhmänjohtaja, ryhmänvetäjä, työnjohtaja, johtaja tai esihenkilö. Esihenkilö-sanan käyttöä on pohdittu jo vuonna 2013 Kielenhuollon tiedotuslehden Kielikello-palstalla. Eronen (2013) kirjoittaa, että\n″esihenkilö-sanaa käytetään yhä yleisemmin hyvinkin asiallisissa yhteyksissä esimies-sanan sijasta, kun pyritään sukupuoleen viittaamattomiin ilmauksiin. Sen sijaan esimerkiksi yhdyssanoja esimiestehtävä tai esimiesasema ei juuri ole korvattu ”esihenkilötehtävällä” tai ”esihenkilöasemalla”. Kielitoimiston sanakirjassa sanaa esihenkilö ei toistaiseksi ole, mutta esinainen löytyy, selitteenään ’naispuolinen esimies’.″\nMyöskään muun muassa lähijohtaja-sanaa ei sanakirjasta löydy (ks. Kielitoimiston sanakirja 2020).\nKielenkäytön muuntuminen edellyttää välillä perinteisten ja käyttöön vakiintuneiden sanojen kriittistä ja kyseenalaistavaa tarkastelua.\nAivan samoin kuin aika ajoin tsekkaamme arvioiden yrityksen tai organisaation rakennetta, siellä toimivien osaajien osaamisen kohdentamista ja kehittämistarpeita. Siten tietyt organisaation puheeseen vakiintuneet termistöt ja sanat kaipaavat välillä suurennuslasin alle joutumista ja ravistelua. Sekä uuden opettelua ja jatkuvaa oppimista ‒ myös kielenkäyttömme suhteen. Minulla suurennuslasin alle on viimeisen vuosikymmenen aikana joutunut sana `esimies´. Sanaa aikani tarkasteltuani olen sujuvasti siirtynyt puhumaan lähijohtajista (ja työntekijöistä alaiset-sanan sijaan). Minulle tämä on ollut suht´ helppoa ‒ entä sinulla?\nKirjoittaja Minna Hoffrén on tuhoavasta johtamisesta väitellyt tohtori, diskursiivisuudesta kiinnostunut Savonia-amk:ssa sote-alan kehittämistä ja johtamista (YAMK) opettava lehtori.\nDuunitori 2019. Duunitorin sukupuolineutraalit ammattinimikkeet.\nEronen, Riitta 2013. Kysyttyä: Varusnainen ja esihenkilö. Kielikello 3.\nKielitoimiston sanakirja 2020. Helsinki: Kotimaisten kielten keskus. https://www.kielitoimistonsanakirja.fi/#/ Verkkojulkaisu HTML. Päivitettävä julkaisu. Päivitetty 11.11.2020 [viitattu 8.2.2021].\nKotimaisten kielten keskus 2007. Sukupuolineutraalin kielenkäytön edistäminen. Suomen kielen lautakunnan kannanotto 22.10.2007. Suomen kielen lautakunnan suosituksia.\nSalonen, Aino 2020. Vaihdoin esimiehen esihenkilöön ja lopputulos yllätti – maailma ei muutu ilman pieniä ja suuria tekoja. Kolumnit 27.5.2020.\nVirtanen, Anniina 2020. Esimies on nyt esihenkilö – Helsinki aikoo neutralisoida kaikki mies-päätteiset ammattinimikkeet, joita on 45. Helsingin Uutiset 15.5.2020.\nYle Uutiset 2019. Sunnuntaisuomalainen: THL haluaa eroon mies-päätteisistä ammattinimikkeistä. 3.2.2019.\nZieman, Marcus 2017. Milloin naiset lakkaavat olemasta esimiehiä? Eivät ennen kuin joku keksii paremman sanan. Yle Uutiset 18.5.2017.\nMarja Kopeli 9.2.2021 9.2.2021 Yleinen Ei kommentteja\nMonta tapaa saada opiskelupaikka Savoniasta\nOpiskelemaan hakeminen on jännittävä ja iso asia ihmisen elämässä. Monen mielessä se menee näin: hakemus tehdään hakuaikana, käydään valintakokeessa, jonka jälkeen jännitetään, että riittävätkö omat pisteet opiskelupaikan saamiseen.\nValintakoe ei ole kuitenkaan ainoa keino päästä opiskelemaan. Joskus voi olla niin, että opinnot aloitetaan ensin ja vasta sen jälkeen saadaan tutkinto-opiskelupaikka. Joillekin puolestaan aiempi todistus avaa ovat korkeakouluun.\nKuvailen seuraavaksi tapoja, joilla Savonia-ammattikorkeakoulusta voi saada opiskelupaikan AMK-tutkintoon johtavassa koulutuksessa.\nKoe on valtakunnallinen ja se tehdään valvotusti omalla tietokoneella ammattikorkeakoulun tiloissa. Kokeessa testataan korkeakouluvalmiuksia eri osa-alueilla. Kokeen osa-alueista päätöksentekotaidot, opetuskieli, englannin kieli ja matemaattiset taidot ovat kaikille hakijoille yhteisiä. Sen lisäksi tekniikan alalle hakevilta testataan matemaattis-luonnintieteelliset taidot ja sosiaali- ja terveysalelle hakevilta eettisiä taitoja ja tunneälyä.\nOpiskelijat valitaan todistuksesta saatavien pisteiden perusteella. Keväällä 2020 käyttöön tulivat ammattikorkeakoulujen valtakunnalliset pisteytysmallit sekä ylioppilastutkinnolle että ammatilliselle perustutkinnolle (tutkinnot, jotka ovat valmistuneet 1.8.2015 jälkeen huomioidaan).\nValintakurssi on haetun koulutuksen opetussuunnitelman mukainen opintojakso, joka opiskellaan verkossa. Siinä parhaiten menestyneet saavat opiskelupaikan tutkintokoulutukseen. Valintakurssi on Savonian kehittämä valintatapa, jolla valitaan opiskelijat useimpiin Savonia-ammattikorkeakoulun monimuotototeutuksena toteutettaviin koulutuksiin.\nMuotoilijan, tanssinopettajan ja musiikkipedagogin koulutuksiin käytössä on soveltuvuutta mittaavat valintakokeet.\nHakija voi hakulomakkeella ilmoittaa 30 opintopistettä korkeakouluopintoja (korkeintaan 10 vuotta vanhoja) ja niiden arvosanat. Ne pisteytetään ja sen perusteella eniten pisteitä saaneet saavat opiskelupaikan. Tämä valintatapa on käytössä useimmissa Savonian päivätoteutuksena toteutettavissa AMK-tutkinnoissa kevään 2021 yhteishaussa.\nKun opiskelee Savonian avoimessa ammattikorkeakoulussa niin sanotut polkuopinnot (60 opintopistettä eli ensimmäisen vuoden opinnot), saa sen jälkeen tutkinto-opiskeluoikeuden ja voi jatkaa tutkinto-opiskelijana opinnot loppuun.\nMistä tiedän, että miten minun kannattaa hakea?\nSamassa haussa voi hakea tutkinto-opiskelijaksi eri tavoilla, eri valintatavat eivät sulje toisiaan pois. Yhteishaussa hakijalta ei kysytä, että millä valintatavalla haluat hakea. Hakemuksella kysytään, mihin koulutuksiin haluat hakea.\nYhteishaussa saadaan ylioppilastutkinnon tiedot ja ammatilliset perustutkinnon tiedot hakemukselle tiedonsiirtona toisista järjestelmistä, joiden perusteella todistusvalinnat tehdään. Muut tiedot saadaan sitten joko hakijan itsensä ilmoittamana hakulomakkeelle ja kokeen tiedot sen tarkistuksen jälkeen.\nSellainen rajoite hakijoille on, että hakea voi moneen koulutukseen, mutta vastaanottaa voi vain yhden korkeakoulupaikan vastaan yhden lukukauden aikana. Tämä on niin sanotun yhden korkeakoulupaikan sääntö. Sen vuoksi ensimmäiseksi hakutoiveeksi kannattaa yhteishaussa laittaa se, johon eniten toivoisi opiskelemaan pääsevänsä.\nMilloin opiskelemaan haetaan?\nVuodessa on kolme korkeakoulujen yhteishakua. Tammikuussa haetaan englanninkielisiin koulutuksiin, jotka alkavat syksyllä. Maaliskuussa haetaan suomenkielisiin AMK- ja ylempiin AMK -koulutuksiin, jotka alkavat syksyllä. Syyskuussa haetaan AMK- ja ylempiin AMK -koulutuksiin, jotka alkavat tammikuussa. Sen lisäksi on erillishakuja, jotka vaihtelevat vuosittain.\nKiinnostuitko? Käy lukemassa moninaisesta koulutustarjonnastamme www.savonia.fi Tutustu myös www.ammattikorkeakouluun.fi -sivustoon ja www.opintopolku.fi -palveluun.\nKlaudia Käkelä 4.2.2021 4.2.2021 Yleinen Ei kommentteja\nMistä ammatista sinä haaveilet? Digivision tavoitteena on näyttää kuljettu polku ja auttaa eteenpäin\nKun lapsilta kysytään, mistä ammateista he haaveilevat, vastaukset ovat aika perinteisiä. On opettajaa, poliisia, jalkapalloilijaa tai ihmis- ja eläinlääkäriä. Jonkin verran listoille alkaa nykyisin nousta myös uusia digiajan ammatteja, esimerkiksi tubettaja tai e-urheilija.\nNuorten keskusteluissa ja mielipiteissä perinteiset ammatit ovat edelleen vahvoilla mutta ymmärrys siitä, että työelämän muutos on tosi nopeaa, alkaa hahmottua. Nuori voi todeta avoimin mielin, että sitä työtä ei ole vielä olemassakaan, mitä hän todennäköisesti tekee 10 vuoden päästä. Ammattinsa katoamista pitää mahdollisena myös mm. 24-vuotias tubettaja Jalmafi (Yle 24.1.2021), vaikka hänen ammattinsa sinänsä historiallisesti katsoen on hyvin nuori.\nMe, jotka olemme työelämässä ja jo syvällä jatkuvan oppimisen pyörteessä, tiedämme että urapolut voivat kääntyillä ja risteillä mitä moninaisimmilla tavoilla. Isojen kehityslinjojen lisäksi sattumalla on usein iso vaikutus siihen, mihin eri tehtäviin lopulta päätyy.\nJos kaikki koulutus- ja osaamistieto kertyisi yhteen paikkaan\nKorkeakoulujen yhteisen Digivisio 2030 -hankkeen otsikko on ”Suomesta joustavan oppimisen mallimaa”. Kehittämistyöhön on sitoutunut 38 korkeakoulua, mukana sekä ammattikorkeakoulut että yliopistot. Kyseessä on ainutlaatuinen yhteistyö ja iso kymmenvuotinen hanke. (digivisio2030.fi)\nMitä tekemistä lasten ja nuorten tai työikäisten ammattihaaveilla on korkeakoulujen digivision kanssa?\nDigivisio-hankkeen tavoitteena on luoda oppijalle “Minun tietoni”-palvelu (MyData/OmaData). Tarkoitus on, että palveluun kertyy tietoa itse kunkin oppimispolusta koko elämän ajalta, ja jokainen omistaa itse tuon tiedon. Tieto luo pohjan ohjaukselle, neuvonnalle, osaamisen tunnistamiselle ja haluttaessa myös työnhaulle.\nKun aiemmat koulutuskokemukset ja siihen liittyvä tieto ovat käytössä, suunnitelmallinen osaamisen kehittäminen on helpompaa läpi työuran kaikilla koulutusasteilla. Oma haaveammatti voi muuttua monta kertaa, aiempi hävitä kokonaan olemasta ja uusia tulla tilalle. Oman polun mutkat ja pitemmät suorat ovat vision mukaan palvelussa käytettävissä tulevia päätöksiä varten. Tiedon avulla voidaan ottaa oppia mm. aiemmista virheratkaisuista.\nTekoäly messiin ja tietojärjestelmäviidakkoa raivaamaan\nDigiVision mukaan korkeakoulujen verkko-opintotarjonta on avointa ja löytyy helposti, ja se on näin kaikkien hyödynnettävissä. Kattava ja älykäs opintotarjonta helpottaa oman osaamisen jatkuvaa ylläpitoa. ”Minun tietoni”-palvelu sisältää mahdollisuuden myös osaamisen arviointeihin ja analyyseihin, joiden avulla voi suunnitella osaamispolkuaan vastaamaan tulevia vaatimuksia. Lisäksi jatkuvasti on tarjolla yksilöllisiä tekoälyyn pohjautuvia ohjauspalveluita.\nYksi kanto kaskessa ”Minun tietoni”-palvelun kehittämisessä on nykyinen tietojärjestelmien iso määrä. Korkeakouluissa oli vuonna 2019 yksistään opetuksen ja opintohallinnon tietojärjestelmiä 376 erilaista. Tavoitteena on, että vuonna 2030 olisi yksi järjestelmä koulutus- ja opintotarjonnan esittämiseen ja koulutukseen hakeutumiseen ja toinen järjestelmä osaamistiedon tietovarantoon. Tuohon on pitkä ja kivinen tie kuljettavana.\nKoskaan ei ole liian myöhäistä miettiä, mikä olisi oma haaveammatti. Itse taisin 1970-luvulla alakoulussa ystävävihkoon kirjoittaa, että lentoemäntä. Ei tullut lentoemäntää, vaan tuli korkeakoulutuksen kehittäjä.\nkoulutusasiantuntija, jatkuva oppiminen\nMarja Kopeli 2.2.2021 2.2.2021 Yleinen Ei kommentteja\nJatkuvan oppimisen aikakausi\nOpetus- ja Kulttuuriministeriö korostaa jatkuvan oppimisen tärkeyttä ja hallitusohjelmaan sisältyy jatkuvan oppimisen uudistus. Mitä tämä tarkoittaa? Uudistuksella haetaan uudenlaisia ratkaisuja työelämän osaamisen uudistamiseen ja kehittämiseen. Tämä sisältää mm. uudenlaisia oppimispolkuja, joustavaa oppimisen arviointia, uusia työllistymismahdollisuuksia ja edistyksellisiä digitaalisia ratkaisuja näiden tueksi. Tarkoitus on saada työelämän tarpeet ja osaaminen kohtaamaan entistä paremmin.\nTyöelämä on mukana oppimisen uudistamisessa. Osaamisen tarpeet ovat työelämässä hyvin monimuotoiset. Työ itsessään lisää osaamista ja lisäksi tarvitaan jatkuvaa koulutusta. Jatkuva oppiminen kohdentuu nimenomaan työelämän aikaiseen kouluttautumistarpeeseen.\nJatkuvan oppimisen teemassa on nostettu esille myös oppijan rooli. Itseohjautuvuus, itsenäinen tiedonhaku sekä opintojen ja vapaa-ajan rytmittäminen ovat avainasemassa opinnoissa. Opintojen aikaan ja paikkaan sitomattomuus sekä digitaaliset oppimisympäristöt haastavat myös oppijaa. Motivaatio on yksi oppijan tärkeimmistä työkaluista sujuvaan oppimiskokemukseen.\nOppimisen ja hyvän oppimiskokemuksen takaamiseksi koulutusorganisaatioiden tulee kehittää opetusmenetelmiä, joustavia tapoja opiskella ja uudenlaisia malleja ohjata opiskelijoita opinnoissaan. Uudella Jatkuvan oppimisen kokonaisuudella Savonia-ammattikorkeakoulu on valmis kehittämään uudenlaisia ratkaisuja oppimisen yhteistyöhön ja kestävästi vaikuttamaan yhteisten tavoitteiden saavuttamiseen.\nNyt on jatkuvan oppimisen aikakausi. Tämä on nimenomaan mahdollisuus luoda uudenlaisia tulevaisuuden oppimisen käytänteitä ja tehdä yhdessä vaikuttavaa työtä. Jatkuvan oppimisen teeman ajatuksia ja ajankohtaisia ilmiöitä voi lukea jatkossakin tässä blogissa.\nJatkuvan oppimisen johtaja\nJenni Toivanen 20.1.2021 20.1.2021 Yleinen Ei kommentteja\nKorkeakoulujen digivision yhteydessä on viljelty käsitettä oppijan omadata. Mistä omadatassa on kyse ja miten osaamisen nykyistä parempi hallinta hyödyntäisi itse oppijaa?\nOppijan omadata voidaan kuvata esimerkiksi niin, että se sisältää mahdollisimman kattavasti kaikki yksilön oppimista, osaamista ja osaamisen kehittymistä kuvaavan tiedon yhtenäisessä sähköisessä muodossa. Määrämuotoisen ja numeerisen informaation lisäksi data sisältää osaamista yksilöivää ja tarkentavaa tietoa eli koulutodistusten lisäksi osaamisperustaiset kuvaukset suoritetuista opinnoista. Formaalista koulutusjärjestelmästä kertyneen datan ohella oppijan omadata sisältää muun osaamista kerryttäneen koulutushistoriatiedon vastaavine sisältökuvauksineen kuten myös työelämässä kertyneen kokemuksen kautta karttuneen osaamisen kuvauksen.\nMitä oppija sitten kattavasta omadatasta hyötyy? Edellä kuvatun kaltaisen tietokokonaisuuden kautta yksilötasoinen osaamisen kuvaus astuisi aivan uudelle tasolle. Samalla kun kyetään kuvaamaan mitä yksilö osaa, voidaan myös paremmin havainnoida sitä missä kohtaa osaamisessa on puutteita. Datan hallinnan kautta oppija voi peilata nykyistä tarkemmin osaamistaan avoimiin työpaikkoihin tai vaikkapa arvioida sitä, millainen koulutus täydentäisi hänen osaamisprofiiliaan. Luovutettuaan omadatansa ulkopuolisen palveluntarjoajan käyttöön hän saattaisi saada tekoälyn valitsemia koulutus-tai työpaikkasuosituksia, tai työnantaja tiedon sopivista osaajista.\nOmadatan avulla olisi myös varsin helppo toteuttaa aidosti oppijakohtaisesti räätälöity koulutus. Oppijan valittua tavoitetutkinnon tekoäly laatisi hänelle tavoitteiden mukaisen henkilökohtaisen opiskelusuunnitelman valiten eri oppilaitosten tarjonnasta sisällöllisesti ja aikataulullisesti sopivia kokonaan tai pääosin verkossa suoritettavia opintoja. Mikäli oppijamme haluaisi valita vain palautteiden perusteella korkeimmat viisi tähteä saaneita koulutuksen tarjoajia, tällainen rajaus olisi mahdollinen. Kuka sitten kirjoittaisi tästä tutkintotodistuksen, tulee olemaan tulevaisuudessa kiinnostava kysymys.\nTieto on valtaa ja valta on rahaa. Tämä pätee myös oppijan omadatan suhteen. Siinä missä nyt ollaan luomassa kattavaa koko koulutusjärjestelmän ja yhteiskunnan yhdistävää tietorakennetta, on yksityinen markkina tähän jo aikoja sitten reagoinut. Jos tarkastellaan esimeriksi LinkedIn-verkkoyhteisöpalvelua, muodostavat käyttäjien itse vapaaehtoisesti syöttämät tiedot koulutuksista, harrastuksista ja kiinnostuksen kohteista massiivisen tietovarannon, omadatan. Suomessa palvelun käyttäjiä on tällä hetkellä noin 1,2 miljoonaa, maailmanlaajuisesti käyttäjiä on yli 600 miljoonaa. Yhteisöpalvelua täydentää LinkedIn Learning, jonka kurssitarjonnassa on tällä hetkellä jo yli 16 000 verkkokurssia.\nKoulutusjärjestelmämme ja siinä mukana korkeakoulukenttä Suomessa tulee muuttumaan. Väestökehitykseen liittyvät haasteet on varsin laajasti tunnistettu, datan hallinnan ja sitä kautta tekoälyn laajamittaisen hyödyntämisen mukanaan tuomat uhat ja mahdollisuudet ovat sen sijaan jääneet varsin vähäiselle huomiolle. Syrjäinen sijaintimme ja omalaatuinen pieni kielemme on luonut luonnollisen koulutuskuplan, tämän puhkeaminen on kuitenkin joka päivä lähempänä.\nMarja Kopeli 10.9.2020 10.9.2020 Yleinen Ei kommentteja\nEn pysty, en osaa – totta vai tarua?\nPeruskoulun jälkeen esimerkkihenkilömme opiskeli lähihoitajaksi ja jatkoi sen jälkeen opintoja ammattikorkeakoulussa sairaanhoitajaksi. Muutaman vuoden sairaanhoitajatyön jälkeen hän opiskeli farmaseutiksi. Nyt hän on ollut yli 10 vuotta farmaseuttina apteekissa ja opiskelee parhaillaan ohjelmistorobotiikkaa korkeakoulussa.\nUratarinoita käytetään paljon ohjauksen välineenä. Tarinan esimerkkihenkilö on sisareni. Kerronpa toisen tarinan.\nPeruskoulun jälkeen nuori henkilömme opiskeli elintarvikelaborantiksi. Laborantin töitä hän ei tehnyt koskaan vaan sen sijaan pitkän uran vähittäiskaupan parissa. Kaupan alalta hän siirtyi pankkialalle ja työn ohessa opiskeli rahoitusalan ammattitutkinnon. Pyöreitä vuosia juhlittuaan hän alkoi opiskella rakennusarkkitehdin ammattikorkeakoulututkintoa. Tämä uratarina on hyvän ystäväni.\nKerron nämä kaksi tarinaa, koska niitä yhdistää yksi asia. Molempien tarinoiden henkilöt lähtivät aikuisiällä opiskelemaan ihan jotain muuta kuin mitä olivat siihen asti opiskelleet tai minkä parissa olivat työskennelleet. Eikä opiskelemaan lähteminen ollut helppoa.\nMeillä ihmisillä on uskomuksia itsestämme. Voi olla, että nämä uskomukset estävät meitä tavoittelemasta sellaisia opintoja ja töitä, jotka meitä oikeasti kiinnostavat. Teemme helposti valinnat sillä perusteella mistä meillä on aiempaa kokemusta ja missä oletamme pärjäävämme. Uskomukset kaventavat valintojamme.\nKannustan jokaista miettimään ja hankkimaan tietoa itseä kiinnostavista opinnoista tai työpaikoista. Lisäksi kehotan: puhukaa! Jos me jokainen kertoisimme avoimemmin omista toiveistamme, haaveistamme ja tulevaisuuden suunnitelmistamme, lähipiiristämme löytyisi varmasti ihmisiä, jotka osaavat kuunnella ja kannustaa. Sillä usein se, että sanoo toiveensa ääneen ja saa siihen tukea ja kannustusta, auttaa viemään asiaa eteenpäin ja laajentamaan omaa näkemystä ja ehkä luopumaan vääristä uskomuksista.\nJos jossakin kohdassa mieleesi tulee: En pysty, en osaa, pysähdy miettimään, miksi ajattelet tai tunnet niin.\nPalaan vielä siskoni ja ystäväni tarinaan. Kummankin opintoihin hakeutuminen vaati kypsyttelyä ja keskusteluja. Molemmilla oli halu opiskella uutta, mutta kumpikaan ei oikein tiennyt mitä. He ottivat asian kanssani puheeksi. En tiedä olisivatko he ilman minun kanssani käytyjä keskusteluja päätyneet aloittamaan opintoja. Ehkä eivät. Varmastikin he olisivat jotakin alkaneet opiskella, mutta todennäköisesti jotakin sellaista, joka olisi ollut kytköksissä aiempiin opintoihin tai työkokemukseen.\nMolemmilla oli paljon uskomuksia itsestään ja ne selvästi rajoittivat.\nMolemmat kuitenkin pääsivät uskomuksistaan irti, olivat valmiita tekemään töitä oppiakseen uutta ja raivasivat konkreettisesti aikaa oppimiselle jääden opintovapaalle. Ystäväni valmistui vuosi sitten rakennusarkkitehti AMK -tutkintoon ja sisarellani on viimeiset opintojaksot menossa Ohjelmistorobotiikan (60 op) opintokokonaisuudesta. Heidän kohdallaan “En pysty, en osaa “oli tarua.\nUskaltaudu sinäkin opiskelemaan – osaat kyllä!\nMarja Kopeli 28.8.2020 28.8.2020 Yleinen Ei kommentteja\nHenkilöstön johtaminen ja kehittäminen jatkuvassa muutoksessa\nJohtaminen ja henkilöstön kehittäminen ovat jatkuvassa muutospaineessa. Osaavaa työvoimaa on yhä vähemmän tarjolla ja sukupolvien väliset erot tuovat oman mausteensa. Joidenkin asiantuntijoiden mukaan tunne- tai humaanijohtaminen yleistyy ja johtajalta edellytetään mm. luovuutta ja empaattisuutta. Tämä voi päteä etenkin nuoreen sukupolveen. Karrikoiden sanottu ”management by perkele”-johtamistyyli voi olla hyvin vierasta nuorelle sukupolvelle. Johtaja tai omistaja kertoo, miten töitä tehdään tai mitä tuloksia tavoitellaan ilman vuorovaikutusta tai huomioiden työntekijöiden näkökulmia.\nTällä mallilla on asia hoidettu kymmeniä vuosia ja näin pärjätään jatkossakin. Siirretään vain opitut ja vanhat tavat toimia eikä toimintatavat uusiudu.\nNuoren sukupolven odotukset voivat olla erilaisia, joka voi näkyä henkilöstön vaihtuvuutena ja yrityksellä on haasteita saada uutta työvoimaa. Usein selitetään, että osaavaa työvoimaa ei ole saatavilla, kun sitä ei ole olemassakaan ilman sitoutumista henkilöstön koulutukseen ja perehdytykseen. Henkilöstöjohtamisen muutos voi olla hidasta, jos toimintamallit eivät tue muutosta ja kun ei ole kokemusperäistä tietoa paremmasta. Käsitteet mentorointi ja valmentaminen voivat olla vieraita, lisäksi organisaation koko asettaa omat rajoitteensa. Yhtenä vaihtoehtona henkilöstön kehittämisen toimenpiteet annetaan henkilölle, joka tuo uusia ajatuksia ja toimii yrityksessä viestintuojana sekä sparraajana. Toisaalta monissa pienemmissä yrityksissä ei ole vastuullista henkilöstön kehittämishenkilöä, vaan se on alistettu toimitusjohtajan, talousjohtajan tai tuotantojohtajan alle. Yleisesti heidän substanssi tai päätehtävä on toisaalla kuin henkilöstöasioissa.\nOppimisessa sekä yrityksen prosesseissa käytetään yhä enemmän digitaalisia ratkaisuja. Aika on rahaa ja sen käyttöä arvioidaan tuottavan ja kehittävän työn välillä. Sosiaalinen kanssakäyminen on vähentynyt myös opetuksessa ja yksilö joutuu itse etsimään tietolähteitä sekä arvioimaan sen hyödyllisyyttä työtehtäviinsä. Jotkut yksilöt tarvitsevat enemmän ohjausta eikä heillä ole täydellisiä valmiuksia itseopiskeluun tai -arviointiin. Mitä heille tehdään ja onko yrityksellä varaa luoda erilaisia toimintamalleja? On, jos johdolla on tahtotila huomioida erilaisuudet ja poikkeavuudet joustaen myös henkilöstökustannuksissa, koska yksilökohtainen koulutus ja ohjaus vaativat lisäpanostuksia.\nViime vuosien työelämän kehitykselle on kuvaavaa digitalisaation nopea kehitys ja yleistyminen. Suuntana on osaamisen korostuminen ja matalat organisaatiotasot. Nykyisin informaatiosta, osaamisesta ja luovuudesta on tullut niin organisaatioiden kuin yksilöidenkin kilpailuvaltteja. Keskeisenä haasteena on se, että ihmisten elämästä on tulossa entistä hektisempää, lyhyitä projekteja tai työsuhteitakin yksi toisen perään. Yhteneväinen kulttuuri on häviämässä ja tilalle on tullut eri ryhmien ja ammattikuntien eri osakulttuureja. Nämä kulttuurit muuttuvat ja leviävät yhä nopeammin mm. sosiaalisen median kautta. Työpaikan ulkopuolelle syntyy myös erilaisia verkostoja, joissa arvioidaan työyhteisöjä, työpaikkoja ja sparrataan toisia työntekijöitä.\nMikäli työntekijällä on vaihtoehtoja eri verkostojen kautta, he voivat vaihtaa työpaikkaa hyvinkin nopeasti, jos tarpeet ja toiveet eivät kohtaa käytännön työssä.\nNykypäivän kaikkea toimintaa sävyttää ympärillä vellova valtava viestitulva. Tietotekninen kehitys ja sen tuomat muutokset työvälineisiin ovat muuttaneet organisaatioita, niiden toimintatapoja sekä johtamisen käytänteitä. Toisaalta henkilöstö ei pärjää enää entisellä osaamisella, vaan uudistukset vaikuttavat henkilöstön osaamistarpeisiin. Onnistunut toiminta uudenlaisessa organisaatiossa edellyttää sitä, että jokainen tuo oman panoksen yhteiseen prosessiin ja se on vuorovaikutteista. Uudenlaiset työyhteisövalmiudet omaava henkilö on työhön ja organisaatioon sitoutunut, motivoitunut ja hänellä on korkea ammattitaito. Voidaan puhua myös oman markkina-arvon säilyttämisestä ja kasvattamisesta, kun yksilö kehittää osaamistaan läpi työuran. Tämä on niin sanottua osaamispääomaa, jota kehitetään yhteistyössä työntekijän ja työnantajan kanssa. Osaamisen kehittäminen ei ole pelkästään lukemista, tutkintoja tai opintopisteitä, vaan niitä pitää myös soveltaa käytäntöön.\nVanhan sanonnan mukaan ”ei lukemalla uimaan opi, veteen on mentävä!”\nAurinkoisia kesäpäiviä !\nPetteri Alanko 23.6.2020 23.6.2020 Yleinen 1 kommentti


Normandian maihinnousun hinaajia.\nPerheeni asui Helsingin Kruunuhaassa 70-luvulla. Pyöräilin sunnuntai-aamuisin kaupungissa, oli rauhallista ja mukava katsella rakennuksia tarkemmin. Kerran ajoin Katajanokan kärkeen. Siellä toimi vielä silloin laivahajottamo. Romut ovat olleet aina minun juttuni, ne puhuttelevat tosi voimakkaasti. Kuvasin siellä aluksia jotka vuosia myöhemmin osoittautuivat amerikkalaisvalmisteisiksi ST-luokan hinaajiksi. Niitä oli ajettu ja laivattu atlantin yli Englantiin osallistumaan toisen maailmansodan lopun maihinnousuun Normandiassa.\nSuomen kansanhuoltoministeriö osti paljon näitä tarpeettomiksi käyneitä aluksia liittoutuneitten ylijäämävarastoista korjaamaan sodanjälkeistä aluspulaa. Toinen alustyyppi, joita ostettiin tänne, olivat TID-luokan hinaajat. Näitä molempia tyyppejä on säilynyt nykypäivään, alkuperäisessäkin kunnossa olevia, mutta useat tietenkin uudisrakenneltu runkojensa päälle, enemmän tai vähemmän onnistuneilla tavoilla. Partner-hinaaja kauppatorin laiturissa oli ST-hinaaja. Sekin oli jo joutunut 70-luvulla taipumaan nykyaikaan, telakalla oli kantavuutta paranneltu ja sen takia takarunko oli muutettu erikoiseen kulmaansa. Lisää juttua tulossa...\nYllä ja alla: ST-luokan hinaaja Panda Katajanokan romuttamolla 1970-luvulla\nKuva : TID-luokan höyryhinaaja Tommi\nolivat alunperin höyrykäyttöisiä, jotkut myöhemmin dieselöityjä. Niiden rungot valmistettiin lohkoina Englannin sisämaan telakoilla ja koottiin rannikolla valmiiksi aluksiksi paljolti naishitsaajien toimesta.\nRakentamani TID-höyryhinaajan pienoismalli.\nNostokurki Ardertwerke 5000 ja näkymä romuttamolle\nKatajanokan kärki näytti 70-luvulla aika karulta "ei kenenkään maalta", tuuletus pelasi.


user-339232:n Vastaukset: Page 2\n1. Mistä löytää Thunderbird sähköpostiohjelman?\n2. Mistä löytyy Win 10:een virtuaaliverkko, jossa voi käyttää Win 7:ssa toimivia ohjelmia?\nvastauksena käyttäjälle: Etunurkan ohjelmien lataaminen\nvastauksena käyttäjälle: PUP.optional.legacy\nvastauksena käyttäjälle: Vanha sähköpostitili uuteen tietokoneeseen\nvastauksena käyttäjälle: Windows 2010\nvastauksena käyttäjälle: Salasana niskuroi Windows 7 läppärissä..\nvastauksena käyttäjälle: Miksi windows defender smartscreen estää ohjelman lataamisen.\nVoiko tämä olla totta. Kirjoitan Windows 10 kursori ongelmasta nyt 25.6.2018 ja siitä on tehty ongelma valituksia jo 12kk sitten? Voiko lehti vastata tähän mitään?\nLuin juuri eräästä tietotekniikan sivuilta tiedon, että Opera selaimesta poistetaan VPN tuki noin 30.4.2018? Pitääkö tieto paikkaansa?\nvastauksena käyttäjälle: Älä lataa Etunurkasta Internet Explorer -selaimella\nKiitos ohjeesta Docx-Doc\nMinä sain muunnettua ”monen yrityksen”jälkeen PDF-tiedostoni haluamaani word.doc tiedostoksi, mutta siinä ei ole niitä ominaisuuksia, joita olen tottunut käyttämään vapaasti word tiedostossa. Tähän jäi vain mahdollisuus kopioida ”pakkastähden”mukaisella ominaisuudella alue rajatulla ympäryskehikolla, jota ei voinut muotoilla enää millään ominaisuudella. Tätä ominaisuutta en tältä hakenut, tämä on melkein sama tilanne , kuin ”scannatussa” kopiossa.\nJos tähän ei ole enää mitään uutta saatavilla, niin lopetan tämän viestin selaamisen.\nvastauksena käyttäjälle: LibreOffice 5.4.1ongelma.\nMinä yritin PDF tiedostoa avata PDF Mate Free Merger ohjelmalla Microsoft Office Word tiedostoksi, jota voisi tekstinä muokata?\nMutta tiedosto tuli DOCX mutoisena ja minun vanha Office ei sitä avannut?\nLatasin koneelleni Libre Office 6.0 toimisto-ohjeman joka lupasi sen muuttaa vielä vanhaksi WORD tiedostoksi?\nSiinä sen ongelma tulikin, kun ohjelma latautui sen satojen (100) ikonien voimalla, josta nyt ei ota ”susikaan selvää”, joten löytyisikö joku viisas, joka saan sen word:n doc muotoon?\nvastauksena käyttäjälle: Windows 10 asennus usealle kovalevylle


Nuuksion kansallispuisto – Wikipedia\nKoordinaatit: 60°19′00″N, 024°28′00″E\nNuuksion kansallispuiston tunnus\n330 600 (2019)\nNuuksion kansallispuisto on Vihdin, Espoon ja Kirkkonummen alueella sijaitseva kansallispuisto. Sen pinta-ala on 53 neliökilometriä, ja se on perustettu vuonna 1994. Aluetta hallinnoi Metsähallitus.\nMustalampi Nuuksion kansallispuistossa. Lampi on länsipäähän rakennetulla padolla muodostettu tekojärvi.\nNuuksion kansallispuisto on läntisin osa niin sanotusta Nuuksion järviylängöstä. Sen pinnanmuotoja hallitsevat erityisesti viime jääkauden muovaamat laaksot ja rotkot sekä karut, jäkälän ja harvan männikön peittämät kalliomäet. Alueella on paikoin myös aarniometsää, soita sekä perinnebiotooppeja, erityisesti niittyjä. Korkeimmillaan alue ulottuu 110 metrin korkeuteen merenpinnasta.\nSuurin osa Nuuksion kansallispuiston alasta saatiin yhdistämällä aiemmin valtion retkeilyalueena ollut Tervalammen kartanon metsäalue sekä Helsingin kaupungin 1960-luvulla hankkimat Nuuksionpään ulkoilualue ja eteläosa Salmen ulkoilualueesta. Salmen ulkoilualueen jäljelle jääneet osat kansallispuiston pohjoispuolella ovat yhä Helsingin kaupungin omistuksessa.\nNuuksion kansallispuiston pääalueella on kolmisenkymmentä järveä. Kaakkoisreunassa kansallispuistoa rajaa Nuuksion Pitkäjärvi ja lännessä Tervalampi. Nuuksion läntisiä ja luoteisia järviä ovat muun muassa Kurjolampi, Saarilampi ja Ruuhilampi. Kansallispuiston pohjoisin kohta sijaitsee Pikku-Parikkaan etelärannoilla.\nKansallispuiston alue ei ole yhtenäinen, vaan siihen kuuluu edellä kuvaillun pääalueen lisäksi muutama pienempi osa, kuten Saarijärven ja Suolikkaan lähialueet sekä Velskolan Pitkäjärven ja Kattilajärven välinen pieni kaistale.\nNuuksion kansallispuistossa on nuotio- ja leirintäpaikkojen lisäksi grillikatoksia, joissa on mahdollisuus tulentekoon, tosin ei metsäpalovaroituksen aikana. Maksullisina palveluina puistossa on varattavia nuotio- ja leirintäpaikkoja, kaksi vuokratupaa, Kattilan kota, savusauna ja kokoustiloja.\nKansallispuiston opastuskeskus on Haukkalammella. Sieltä lähtee neljä eri pituista (2–7,5 km) viitoitettua luontopolkua, joiden vaikeakulkuisimpiin paikkoihin on tehty pitkospuut tai portaikko auttamaan kulkemisessa ja suojelemaan luontoa kulumiselta. Kierrätyspisteet ovat Kattilassa ja Haukkalammella. Haukkalammen opastuvan seinässä on myös vesipiste.\nNuuksion kansallispuistossa on myös kaksitoista maksutonta telttailualuetta. Yhdeksän telttailualueiden varustukseen kuuluvat nuotiokehä, puuvaja ja kirves sekä kuivakäymälä. Maksuttomia telttailualueita on esimerkiksi Mustalammella, Haukanholmassa, Holma-Saarijärvellä, Isoholmassa ja Saarilammella.\nNuuksioon pääsee julkisilla liikenneyhteyksillä pääkaupunkiseudulta. Kansallispuiston itä- ja pohjoisosaan kulkee Espoon rautatieasemalta lähtevä Espoon bussi 245(A). Kesäisin bussi vie Vihdin puolelle Kattilaan asti, mutta talvisin tien huonokuntoisuuden vuoksi bussi jää Nuuksionpäähän. Espoon rautatieasemalta lähtee myös linja 244, joka vie kansallispuiston eteläosaan Siikaniemeen. Bussipysäkit ovat HSL-alueen C-vyöhykkeellä.\nKansallispuiston pohjois- ja kaakkoisosaa sivuaa seututie 120 eli vanha Porintie.\nKansallispuiston länsipuolelle kulkee Pohjolan Liikenteen vakiovuoro Kampista. Vihdin kunnassa sijaitsevan pysäkin nimi on "Tervalammen kartano". Tervalammelta on noin kilometrin kävelymatka puistoon. Bussissa kelpaavat Matkahuollon liput.\nSuolampi ja taustalla palanutta metsää kesällä 2010.\nSyksyinen maisema Holma-Saarijärvellä.\n↑ a b Nuuksion kansallispuisto Metsähallitus. Viitattu 23.6.2015. (suomeksi)\n↑ Nuuksion luonto Luontoon.fi. Viitattu 29.5.2020.\nLeivo, Mauri: Maa nimeltä Nuuksio. Docendo, 2013. ISBN 978-952-291-024-0.\nKuvia tai muita tiedostoja aiheesta Nuuksion kansallispuisto Wikimedia Commonsissa\nMatkaopas aiheesta Nuuksio National Park Wikivoyagessa (englanniksi)\nNuuksion kansallispuiston www-sivut\nLuolia ja muita Nuuksion pienkohteita Retkipaikka.fi-palvelussa\nReittejä, tulipaikkoja ja palveluja Nuuksion kansallispuistossa\nNoudettu kohteesta ”https://fi.wikipedia.org/w/index.php?title=Nuuksion_kansallispuisto&oldid=20357679”\nSivua on viimeksi muutettu 15. maaliskuuta 2022 kello 11.43.


Kela lupaa korvausta toimeentulotukisotkusta – ruuhka helpotti | Uusi Suomi\nToimeentulotuen hoitaminen siirtyi vuoden alusta lähtien kunnilta Kelan hoidettavaksi, mikä ei ole sujunut ongelmitta.Kuva: Petteri Paalasmaa / Uusi Suomi\nKela pystyy nyt käsittelemään toimeentulohakemukset lainmukaisessa ajassa eli 7 arkipäivän kuluessa hakemuksen saapumisesta. Kelaan aiheutui alkuvuodesta paha ruuhka, minkä johdosta päätökset viivästyivät yli lakisääteisen ajan.\nSyynä oli uudistus, joka siirsi perustoimeentulotuen hoitamisen kunnilta Kelan vastuulle vuoden alusta lähtien.\n– Nyt asiakas saa päätöksen lainmukaisessa ajassa. Hakemukset, joissa on kaikki tarvittavat liitteet, pystytään ratkaisemaan alle 7 päivässä, eteläisen vakuutuspiirin johtaja Antti Jussila sanoo tiedotteessa.\nKela myöntää, että asiakkaille on koitunut haittaa viivästyneistä päätöksistä. Kela lupaa kertoa ensi viikolla, miten se korvaa ja hyvittää haitan.\nUudistuksessa kuntien vastuulle jäi täydentävä ja ehkäisevä toimeentulotuki.


Suuri tuuli - matka rakkaudesta rakkauteen. Nuorten sosialidemokraattien muistolle — Eespäin\nSuuri tuuli - matka rakkaudesta rakkauteen. Nuorten sosialidemokraattien muistolle\n23.7.2011 02:03 Katriina Kajannes 4 kommenttia\nLaulu matkasta taivaaseen\nYhdeksässä maakunnassa ei minulle riitä tilaa:\nhaluan nousta pilvien keskeen,\nvaeltaa ilmansuuntien tuolle puolen,\nantaa katseeni lävistää mittaamattoman tyhjyyden.\nYlleni tahdon auringonlaskun punaisen viitan,\nihoa vasten valkeat pilvet ja sateenkaaren.\nVaunujen kuomuna on taivaan hohtava kansi,\nkuusi lohikäärmettä kiidättää minut korkeuksiin.\nAjan hehkuva valtias ei ehdi edes liikahtaa,\nkun jo puhkaisen taivaan sinen.\nJumalten portit lentävät auki,\npurppuraa loistavat kaksoisportit.\nAstelen empien Wen-chiangin palatsiin,\netsin T'ai-wein salin.\nKorkein jumala lepää lännen puolella,\nsaattajahenget sivulla idässä;\nhe vyöttävät minut jaspis- ja rubiinivöin,\nmeren vaahdolla, udulla kylvettävät.\nSitten kuljeksin ja poimin jumalten yrttejä,\narkana sormeilen tuoksuvia kukkia.\nWang-tsu antaa minulle ikuisen elämän yrtin,\nHsien-men harvoin nähtyjä rohtoja.\nAterialla minun ei tarvitse uhrata kuolleille:\nSuuri tuuli - Kiinan vanhaa runoutta\nSuom. Pertti Nieminen\nHelsinki: Otava Helsinki 1966\nKatriina Kajannes 23.7.2011 02:04\nKirja on päivätty Savonlinnassa silloin, kun siirryin rakkaudesta toiseen rakkauteen: orkesterimuusikon ja viulunsoittajan urasta kirjallisuuteen.\nKatriina Kajannes 23.7.2011 02:20\nIkuisen rakkauden iäti täyttyvä malja ja uskomaton kosketus jokaiselle, joka on virittänyt Uudessa Suomessa vihaa sosialidemokraatteja kohtaan. Voimaa, siiveniskuja, eteenpäin menoa Te PS:t, kokoomuslaiset, libertaarit, vihreät, keskustalaiset, KD:t, vasemmistoliittolaiset, kommunistit ja kaikki muut. Te, jotka olette solvanneet ja sylkeneet minua sosialidemokratiasta tuhansin kommentein ja sadoin minulle kirjoitetuin, nimetyin ja omistetuin aiheetta mustaavin blogikirjoituksin ja valhein.\nNouskaa itsenne yläpuolelle eli sydämeenne. Siellä on suuri tuuli, maailman suurin voima, rakkaus.\nAnni Loren 23.7.2011 05:49\nVaikuttava runo, kiitos.\nKatriina Kajannes 23.7.2011 14:16\nMaailmanlaajuinen demari- ja maahanmuuttajaviha on saatava loppumaan. Keinoja on mietittävä yhdessä.


Päiväni Murmelina: Nyhtöleipä\nLähettänyt Marika Salakari klo 15.03\nKiva, kiva, että saa taas täältä uusia kokeilemisen arvoisia reseptejä. Just päätettiin Martan kanssa, että ensi vuonna kokeillaan vähintään yksi uusi resepti per viikko =). Saa nähdä miten meidän käy... Pottuloota antoi ihan uutta uskoa kokkaamiseen, vaikka ei siitä tainnu kovin moni uskaltaa edes maistaa. Hyvää oli silti - suosittelen...\nKyllä tänne taas uusia reseptejä ilmaantuu :) Tuo yksi uusi resepti per viikko kuulostaa hyvältä suunniltemalta, voisi itsekin ottaa vastaavanlaisen käytännön uutena vuotena käyttöön :)\nTämä oli jälleen uusi tuttavuus - nyhtöpossun lisäksi. Löysin nämä nyhtö-alkuistet jutut ihan vuoden 2014 juhannuksen jälkeisenä aikana, kiitos rakkaalleni. :) Opin uusia juttuja. Useimmat liittyvät ruokaan ja sen valmistukseen. Tässä sitä toisenlaista leipää, herkullista! Suosittelenn.. <3


Tiedostojen siirto ja varmuuskopio - Linux Mint Käyttöohjeita\nVarmuuskopioinnissa tieto tallennetaan useampaan kuin yhteen paikkaan, esimerkiksi ulkoiselle kovalevylle, CD/DVD-levylle tai vaikka DropBoxiin. Varmuuskopiosta tieto on uudelleen saatavissa, vaikka alkuperäinen tiedosto tuhoutuisi. Varmuuskopioita täytyy ottaa riittävän usein, jotta mahdollisimman vähän tietoa menee hukkaan vahingon sattuessa.\nOhje tiedostojen siirtoon ja varmuuskopiointiin ulkoiseen tallennusmediaan Linux Mint -järjestelmällä:\nKäytetään esimerkkinä ulkoista USB-kovalevyä. Kun liität sen tietokoneeseen, työpöydälle ilmestyy DATA-niminen kuvake sekä avautuu uusi ikkuna missä näkyy sen sisältö. Tein sinne uuden kansion nimeltä ”Uusi Leffa”. Seuraavaksi varmuuskopioidaan sinne useita tiedostoja.\nKlikkaa uuden kansion sisällä hiiren kakkosnapilla (samalla tavalla luodaan uusia kansioita) ja valitse ”Liitä”.\nVoit kopioida ja siirtää useita tiedostoja samaan aikaan.\nOhjelmia, joilla voit tehdä tiedostojen varmuuskopiointia CD- tai DVD-levylle löytyy useita Ohjelmien hallinnasta.\nTags: CD-DVD poltto ohjemia Tiedostojen Siirto Varmuuskopio\n← Linux-ohjelmapakettien asennus ja käynnistys\nLinux Mint kotiverkko →


Esikoinen! | Page 3 | Vau Foorumi\nApua! Miten kertoa vauvauutiset :D Miten te olette kertoneet ja kenelle? Jännittää varsinki pomolle kertoa (vaikka on maailman ihanin, niiku työkaveritki) ja appivanhemmille ku ne varmaan alkaa kamalasti hössöttää! Entä tiedättekö yhtään paljon saa buranaa ottaa päiväs? Kkoska mulla aivan hirveetä päänsärkyä melkei joka aamu :( Juon vettä ja liikun kyllä, mutta silti koskee. Rv 12+4 menossa! Voi masuni miks et voi jo kasvaa, toivoisin niin kovin (okei, ehkä se kyl ehtii/alkaa kasvaa pian). Niin ja onneksi tuli kotidoppleri ostettua nii voi kuunnella vauvan sydänääniä ainaku siltä tuntuu.\ntyttönenn91, 28 touko 2012\nNo mä kans pähkäilen tuota pomolle kertomista. Jään ensi viikon jälkeen lomalle ja ajattelin keventää mieltäni viimeistään ennen sitä. Kai täytyy vaan pyytää audienssi ja kertoa iloiset ikävät uutiset. Sen jälkeen voi kertoo työkavereille, niille on tehnyt mieli kertoa jo pitkään.\nNyt kantsii Tyttönenn91 pikapikaa vaihtaa Burana parasetamoliin. Buranan tuotetiedoista kopsattua:\nMuutamasta tabletista nyt ei varmaan ole vielä haittaa, mut jos enemmän tuntuu tarvitsevan niin kannattaa jutella lääkärin kans muutenkin. Patasetamoli on ikävä kyllä ainoa turvallinen reseptivapaa kipulääke raskaus- ja imetysaikana, ja mulla ainakaan sen teho ei vastaa noita tulehduskipulääkkeitä. Mut säästetään se epiduraali sit vähän tuonnemmaksi :P\nMaddela, 28 touko 2012\ninnOnni Uusi käyttäjä\nPanadol (ja muut parasetamolivalmisteet) on suositeltavimpia raskauden aikana kipu-/särkylääkkeenä. Eli kannattaa vaihtaa Burana siihen :) Buranan satunnaisesta käytöstä tuskin haittaa on, mutta säännölliseen käyttöön ainakaan ei suositella raskauden aikana. Ja viimeisen kolmanneksen aikana Buranan ja muiden tulehduskipulääkkeiden käyttöä tulisi välttää kokonaan..\nItsellä kanssa pohdituttaa tuo kuinka tuoda vauva mukaan työkuvioiden suunnitteluihin, tässä vaiheessa tuntuu vielä niin aikaiselta alkaa asiasta ilmoittamaan, vaikka syksyn töitä jo pohdinnan alla onkin.. Ajattelin vielä muutaman viikon malttaa, jotta ehdin itsekin tuonne toiselle kolmannekselle ja toivottavasti turvallisemmille vesille raskauden suhteen :)\ninnOnni, 28 touko 2012\nLääkeinfoa tulikin nyt oikein tuplana, hyvä niin :)\nTäälläkin esikoista odotellaan saapuvaksi itsenäisyyspäivänä.\nHienoa että on tällainen oma ketju meillekin jotka ensimmäistä kertaa elämässään on tällaisen uuden ja hienon tilanteen edessä.\nHirmuisen epätodelliselta tuntuu vielä kaikki mutta eiköhän sekin tästä vielä muutu...\nHemiHe, 28 touko 2012\nSirzu Uusi käyttäjä\nKirjoitanpas nyt vaikka tämän otsikon alle.\nTänään olin ekaa kertaa ultrassa ja voi kyllä, se oli helpottavaa ja ihanaa nähdä, että masussa oli pieni ihmisen alku ja että sydän sykki. Sitä kun aina väliin on miettinyt, että olenkohan sittenkään raskaana. Toivotaan että, alkuajan etova olo ja väsymys alkavat nyt myös hellittää. :)\nMinä myös pohdin pitkään tilaisuutta kertoa pomolle, mulla kun määräaikainen työsuhde päättyy ennen äitiysloman alkua. No tänään sitten päätin esittää asian pomolle näyttämällä ultrasta saamaani kuvaa. Iloisesti pomo tuntui olevan raskaudesta yllättynyt. Nyt sitten odotellaan päätetäänkö minut vakinaistaa.\nSirzu, 28 touko 2012\nMinulla vakipaikka sattui okein hyvään saumaan :) kävin kirjoittamassa vakinaisen paperit alle :) Vakipaikan sain omasta viisaudestani kun otin liittoon yhteyttä, nyt voi sitten hyvillä mielin jäädä äippälomalle kun tietää että on työpaikka mihin palata :)\nsonkku, 29 touko 2012\ntäällä myös odotellaan esikoista. neuvolan mukaan laskettuaika 19.12, mutta saa nähdä mihin muuttuu huomenna ultrassa. aina on jotenki ajatellu ettei halua jouluvauvaa, eikä edes loppuvuodesta, ku itte syntyny marraskuus, mut eipä näihin niin voi vaikuttaa :) kauheesti tekis mieli ostella kaikkee, mut pitäis vaan viel malttaa olla ostelematta..\nwissen, 29 touko 2012\nTanjamaria Uusi käyttäjä\nHeippa!! Täälläkin esikoista odotetaan.. Eilen oltiin ultrassa ja sen mukaan nyt laskettu aika 2.12 :) ultrassa oli kaikki hyvin ja pieni hyöri ja pyöri niin paljon että ei meimattu edes kuvia saada alkuun otettua.. Ja kuultiin myös sydänäänet ja saatiin paljon kuvia sekä myös 3d kuvat :) Asun siis Australiassa kihlattuni kanssa jonka täällä tapasin vajaa vuosi sitten.. Nyt innolla odotamme pienokaista :) täällä on kyllä raskauteen liittyvät asiat niin erilailla.. Joka ultra ja neuvola käynti maksaa.. Ja nyt tähän noin 12 viikon aikaan tämä turvotus ultra tehdään erillisten verikokeiden kanssa (eli normaalit labrat on tehty jo viikkoja sitten) ja tämä lysti maksoi nyt sitten noin 150€.. No mutta oli sen arvoista kyllä kun näki että kaikki kunnossa.. Mulla on muutama kaveri suomessa jotka on raskaana.. Toinen on jo nyt 20 viikolla ja toisella oli tämä ultra kaksi viikkoa ja heillä oli sitten mennyt kesken kasi viikolla jo mutta ei ollut asiasta mitään tietoa.. Niin vähän pelotti että entä jos meilläkin on jotain vialla.. Niin onnellisia ollaan että kaikki on hyvin!! :) Ja Suomeen olisi tarkoitus lentää lokakuussa, haluan tietysti olla lähellä äitiä ja ystäviä kun pieni syntyy ;)\nTanjamaria, 30 touko 2012\nHeippa kaikki esikoisen odottajat, mitenkäs kesänne on lähtenyt käyntiin? Täällä on alkanut paisuminen, painoa on yhtäkkiä tullut kolmisen kiloa ja maha tuntuu jatkuvasti siltä, että olisi syönyt pari jouluateriaa putkeen eikä mitään tule ulos. Nyt siis rv 16+0. Otin kokeiluun jo tilaamani raskausfarkut, mukavilta tuntuu vaikka eivät meinaa kyllä pysyä jalassa. Shoppailin muutenkin tänään vähän isompia housuja, mekkoja ja leggingssejä, housuissa numeroa suurempi koko menossa.\nTuntuuko jollain jo liikkeet? Mä en oikein tunne edes kohtua, saati mitään liikkeitä. Ilmavaivoja kyllä möyrii mahassa ;) Mulla kohtu on ilmeisesti vähän kallellaan taaksepäin, en tiedä onko sillä vaikutusta johonkin, eipä kai.\nOletteko harkinneet vakuutusta lapselle? Me on vähän ajateltu ottaa joko IFistä tai Pohjolasta, mutta pitää vielä vähän kartoittaa kumpi on parempi. Sitten varasin rakenneultran yksityiseltä, täällä tuntuu tuo kunnallinen raskaudenseuranta olevan vähän niin ja näin. Olen käynyt neuvolassa vain kahdesti joista toinen oli myös käynti läkärillä. Lääkäri oli nuori ja opiskelija mukana. Hän sanoi, että seuraava lääkäri on viikolla 37!! Ja neuvolakin seuraavan kerran rv:lla 22 kesäsulkujen vuoksi. Että turvaudun sitten yksityiseen ja haluan kunnon tsekkauksen. Se tekee rakenneultran 4D:nä ja kartoittaa muutenkin tilanteen vähän paremmin. Montako neuvolaa teillä on ollut? Oletteko muut harkinneet 4D-ultraa? Olen menossa kyllä kunnalliseenkin rakenneultraan sitten kuukauden päästä, 4D on vasta sen jälkeen.\nMitenkäs sokerirasitus, onko teillä sellainen tiedossa? Kun soitin neuvolaan ja kyselin siitä, niin en kuulu kuulemma riskiryhmään (iästäni huolimatta). Se voidaan kuitenkin tehdä jos halutaan, ja luulenpa että haluan. Mulle ei ole koskaan sokerirasitusta tehty ja tulos kiinnostaa kovasti.\nEi muuta kuin auvoisaa odotusaikaa ja ihanaa kesää kaikille, nautitaan saunomisesta ja uimisesta, auringosta ja levosta!! Ensi kesänä voi olla huomio jossain muualla :D\nAlussa on aina neuvola käyntejä vähemmän.. Vähän myöhemmin onkin sitten joka toinen viikko ja sitten joka toinen viikko.. Ainakin Hämeenlinnassa luulisi tämän olevan sama kaikkialla kunnallisessa.. Puolen välin jälkeen taitaa olla joka toinen viikko. Mulla on nyt viikkoja 18+1 mutta olen Australiassa.. Suomeen tullaan viikolla 24 ja juuri katsoin noita neuvola ja lääkäri käynti listoja niin saapumusemme jälkeen täytyy ravata siellä joka toinen viikko.. Ja vika kuukausi on kai joka viikko.. :) eli kyllä niitä pitäisi ihan hyvin olla :)\nTanjamaria, 8 heinä 2012\nHeippa kaikille! Täällä ollaan 15+2 menossa ja olo muuten hyvä lukuunottamatta päänsärkyjä...panadolia on kulunut ja olin sairaslomallakin päänsärkyjen vuoksi, kun alkoi olla jo melkein migreeniä lähentelevää. Massu alkanut pyöristymään ihanasti. Liikkeitä en vielä tunne ja istukka on edessä jolloin neuvolan mukaan voi kestää kauemmin, että edes huomaan liikkeitä. Nyt alkoi 4 vkon kesäloma ja lähdemme huomenna parin yön reissulle kylpylähotelliin Tallinnaan hemmoteltavaksi... Luvassa kasvo- ja jalkahoito :) ah.... Ihanaa!\nAnksu80, 8 heinä 2012\nOnpas ollut painostava ilma jo useamman päivän. Huh.\nMulla on päätä särkenyt tämän raskauden aikana paljon useammin kuin yleensä ja on tavallaan helpottavaa lukea täältä, että en ole vaivani kanssa yksin.\nTänään (RV16+1)kerroin pomolle, että olen raskaana, johon hän vain totesi, et OK. OK? Melko neutraali vastaus :) En oikein tiedä, mitä odotin, mut kuitenkin jotain vähän enemmän. No eipä siinä kai sitten mitään. Seuraavana vuorossa on sitten työkaverit. Muille on jo kerrottu, et yrittäminen on vihdoin tuottanut tulosta.\nMaha ei oikein ole vielä kasvanut tai itseasiassa tällä viikolla on tullut kilo lisää painoa, joten maha on kasvanut, mutta koska olen melko runsaasti ylipainoinen niin muut ei kyllä voi mitenkään arvata, että siellä jossain uumenissa kasvaa pieni lapsonen. Katselin LA marraskuussa -ryhmän masukuvia ja sieltä sain idean kuvata mahaani makuulla ja sain sen mielestäni näkyviin :) Mieheltänikin varmistin ja myötäili, että saattaahan se jo vähän näkyäkin. Jesh.\nLiikkeitä en tunne vielä. Olen rauhassa keskittyenkin niitä yrittänyt tunnustella, mutta mitään erikoista ei ole tuntunut, mutta toisaalta en oikein sitä kohtuakaan tunne. Kerran fyysisen rasituksen jälkeen se meni kramppiin (ihan hirvee tunne) noin puoleksi vuorokaudeksi ja silloin sen kyllä tunsi. Vähän myös pelotti, mutta kun kerroin neuvolassa niin neuvottiin välttämään jalkapalloa :)\nNeljän viikon päästä on jo puoliväli ja rakenneultra. Yllättävän nopeasti tämä on toistaiseksi sujunut (sen alun odottelun jälkeen).\nAurinkoista kesän jatkoa kaikille enskareille! Lomaan enää kaksi viikkoa!\nBaais, 9 heinä 2012\nMulla on tänään 17+5 ja en tunne vielä liikkeitä. Tunnetteko te muut? Kerran (16+4) jo luulin tunteneeni, mut ei se sit varmaan ollutkaan mitään, kun myöhemmin ei ole tuntunut mitään vastaavaa tai muutakaan.\nHuomenna on viimeinen työpäivä ennen lomaa. Huh miten sitä on odotettu!\nMua on muuten närästänyt puoli päivää, mikä ei ole normaalia.\nTätäköhän tää on tästä lähtien?\nBaais, 20 heinä 2012\nHeips! Täällä myös esikoisen odottaja, 14.12 la :)\nBaais: Musta tuntuu, ettei oikein vieläkään tunnu liikkeitä tai voihan se olla, etten niitä oikein tunnistakkaan huomenna alkaa jo viikko 20 ja kovasti odottan jotain tuntemuksia.\nMites teillä muilla mahan kasvu? Musta tuntuu, että mun masu on kasvanu vasta ihan pikkuisen, ajattelin että olis tässä vaiheessa jo isompi, mutta sekin on varmaan aika yksilöllistä.\nhelinä12, 20 heinä 2012\nKiva, helinä12, että vastasit! Toivottavasti alkaa liikkeet kummallakin pian tuntua! Tulen pari viikkoa perässäsi, joten mulla saattaa vierähtää vielä hetki :)\nEn ole muuten huomannut mahan kasvua (olen ottanut kuviakin), mutta tänään vaatekaupoilla maha näytti jotenkin jättisuurelta sovituskopeissa. Olen ylipainoinen, joten maha siis näyttää vaan entistä läskimmältä, mutta on se kasvanut. Jesh.\nMulla alkaa tänään kesäloma (vielä viimeinen työvuoro puristettava) ja ens viikolle oon suunnitellut kaikkee pientä kivaa tekemistä, mut sit alkaa miehenkin loma ja ollaan suunniteltu lähteä äkkilähdöllä johonkin lämpimään. Matkojen hinnat on viimeaikoina vaan kallistuneet, joten saas nyt nähdä miten meidän käy. Olis kyl ihana päästä vielä johonkin reissuun. Ootteko muut matkustelleet raskaana. Tarviiko ottaa jotain erityistä huomioon? Jostain kuin, et neuvolakortti pitää ottaa.\nHei kaikille ! :) Täällä myös odotetaan esikoista ja la on 20.12.\nLiikkeitä ei vielä tunnu, täällä niitä jo kovasti odoteltais :/ Vatsa on vähän kasvanut, mutta ulkopuoliset ei sitä osais vielä tunnistaa vauva vatsaksi.\nMaddela kyselit montako neuvolaa ollut niin mä olen tähän mennessä käynyt neuvolassa rv 7, neuvolalääkärissä rv 12 ja toinen neuvola rv 16+4.\n4D-ultraa olen harkinnut, millä viikolla sinne on kannattavaa mennä?\nKäykö muuten kukaan noissa tavallisissa ultrissa muulloinkin kuin neuvolasta saa ajan? Eli varaa ajan itse ja käy katsomassa vain että kaikki on kunnossa? :/ Tuntuu et niissä on niin pitkät välit kun viimeksi olin ultrassa rv 12+6 ja rakenne ultra on vasta rv 23+3...\nOletteko vielä ostanut mitään vauvalle?\nNen89, 22 heinä 2012\nNIIN unohtu vielä tosta äskösestä! Millain ootte uskaltanut hiuksia värjätä? Mulla alkais olee jo melko kamala juurikasvu kun oon yrittänyt pitkittää värjäämistä :D\nVärjäsin heti kun ensimmäinen kolmannes tuli täyteen, pidemmälle en vaan pystynyt odottamaan kun tukka näytti niin järkyttävältä että hyvä kun kehtasi töihin lähteä :/ Sain tietää raskaudesta juuri silloin kun olisi pitänyt mennä värjäykseen niin jätin sitten sen värjäyskerran väliin ja odotin sen kolme kuukautta, minkä jälkeen juurikasvu olikin aivan hirveä. Kovat tunnontuskat oli, mutta lueskelin paljon aiheesta ja päädyin luottamaan esim. teratologiseen tietopalveluun ja muihin luotettavanoloisiin tahoihin, joiden mukaan satunnainen värjääminen ei ole haitaksi. Kampaaja laittoi sitten kevytvärin, jonka pitäisi olla edes vähän parempi vaihtoehto.\nHelmiQ, 23 heinä 2012\nJaa, taas tämmöinen syyllistyksen aihe. No nyt täytyy tunnustaa ilmeinen typeryyteni, että en ollut edes kuullut aiheesta, mutta tutustuin päällisin puolin aiheesta tehtyihin lääketieteellisiin julkaisuihin ja monenlaista näyttöä ja näytön puutetta teratogeenisyydestä näyttää olevan. Suomessahan ei mitään virallisia suosituksia aiheesta ole, mutta USA:ssa näyttää olevan (linkki).\nMä olen käynyt säännöllisesti kampaajalla värjäyttämässä hiukseni kasvivärillä, jonka nimeä ja merkkiä kysyn juuri kampaajaltani. Meinaan tutustua ainesosaluetteloon. Värjäykset ovat tapahtuneet viikoilla 5, 11 ja 17 ja seuraava olisi parin viikon päästä. Käytän myös hiuslakkaa ja kynsilakkaa säännöllisesti. Että minkähänlainen sekasikiö sieltä onkaan tulossa...\nMulla maha näkyy jo niin selvästi, että ihmiset huomaavat. Ekat hoksasivat jo viikolla 17 vaikka mulla oli sellainen kesämekko päällä. Lähtö-BMI oli jotain 22 ja painoa on tullut 5 kg. Ristiriitaiset fiilikset, että iloitako mahasta ylpeänä vaiko peitellä sitä vielä. Töissä osa tietää, osa ei.\nNen89 meillä on 4d reilun viikon päästä, eli rv 21+0. Ilmeisesti sinne vois mennä vähän aiemminkin, mutta siis rv 20 tienoilla suositellaan. En tiedä kunnallisista ultrista, että pääsisikö maksusta sinne muulloinkin kuin niihin varhais- ja rakenneultriin. Luulisi, että jos lähetteen saa, niin miksei. Jossainhan ne utraa neuvolassakin harvase käynnillä.\nMe käytiin Baais Edinburghissa rv 14 paikkeilla. Onneksi paha oli oli mennyt jo ohi, mutta olin kyllä aika väsynyt. Mitään erityistä ei tartte ottaa huomioon, neuvolakortti kannattaa pitää muutenki kokoajan mukana. Lääkärintodistus lentämiseen tarvitaan monella lentoyhtiöllä jo rv 28 lähtien. Mulla on tiedossa vielä yksi Berliininreissu rv 30, toivottavasti kaikki menee hyvin!\nNyt tulee romaani, mutta vielä hemoglobiinista ja rautalisästä. Kävin kattoon hemoglobiinin ja rautavarastot yksityisellä ja Hb oli 118, varastot onneksi hyvät. Nyt ajattelin ummetuksesta huolimatta aloittaa miedon rautalisän ettei sitten humpsahda ihan alas yhtäkkiä. Miten te muut, onko jo rautavalmiste käytössä? Tuossa monivitamiinissa mitä syön on vain 14 mg rautaa, mutta otan sen aamulla tyhjään mahaan mehun kanssa, jotta se imeytyisi mahdollisimman hyvin.\nMaddela, 23 heinä 2012


Inspiroiva Kahden istuttava sohva | Etusivu Sisustus Ideat\nHome » Olohuone » Inspiroiva Kahden istuttava sohva\nInspiraatio voisi olla erittäin tärkeää. Kun valitset kahden istuttava sohva\n, se on suositeltavaa ottaa huomioon joitakin viitta uksia saada inspiraatiota. On olemassa erilaisia yksilöitä Valitse kuva ensisijaisesti perustuu inspiraation. On joitakin menetelmiä voit tehdä sen saaminen. Yksi kaikista niistä on katsomalla noin tämän sivuston footages. Juuri tässä, huomaatte, että on olemassa Nice PIC noin talo. Joskus, inspiraatio ehkä ole niin monimutkainen. Voit valita sen yksinkertainen. Let’s tutkia joitakin tilanne kuvia alla.\nEasy Living Sohva Sardinia kahden istuttava vaaleanharmaa kahden istuttava sohva ,Julkaisija Kirsti Lyydia klo 2019-06-25 16:51:51. source:www.netrauta.fi.\nSwell sohva kahden istuttava Breeze Fusion kahden istuttava sohva ,Julkaisija Kirsti Lyydia klo 2019-06-25 16:51:51. source:www.formverk.com.\nMyydään Kahden istuttava sohva Rauma Satakunta kahden istuttava sohva ,Julkaisija Kirsti Lyydia klo 2019-06-25 16:51:51. source:www.nettimarkkina.com.\nFirenze kahden istuttava sohva kahden istuttava sohva ,Julkaisija Kirsti Lyydia klo 2019-06-25 16:51:51. source:www.uuttakotiin.fi.\nTällä trendikkäällä kaudella, Voit olla helpompi löytää tietoa. Se koostuu jos tarvitset viittaus kotiin. Voit mennä Inter netissä. Sitten on olemassa joitakin lähteitä olet vierailu etsiä, mitä etsit. Juuri tässä, tämä on suurimpia sivustot voit ehkä valita. On hienoja kuvia Tämä on siellä on liiallinen resoluutio kuva, Joten te todella tuntea iloinen siitä. Ei vain yksi otos, mutta lisäksi yksi voi löytää joitakin footages tässä galleriassa. Jokainen kuva paljastaa ihana Inspiroiva Kahden istuttava sohva\nKiitos käynnistä sivustoni. Toivottavasti, tämä Web-sivusto auttaa sinua saamaan info sen mukaan, mitä tarvitset. Tutki koko sivun Galleria. Jokainen Galleria on toisenlainen kuva. Voit nähdä monia digitaaliset kuvat jokaisessa galleriassa. Tämä digitaalinen kuva voisi olla hyötyä sinulle.


Maailman pelastavaa etiikkaa etsimässä – Kotimaa24\nMaailman pelastavaa etiikkaa etsimässä\n05.03.2015 16:15 - Danielle Miettinen | Uutiset\nEläkkeellä oleva naantalilainen teologian professori Reijo E. Heinonen on asetellut olohuoneensa ikkunan eteen näyttävän kokoelman kirjoittamaansa kirjallisuutta, artikkeleita ja julkilausumia.\nSuurin osa niistä käsittelee Heinosen monipuolisen elämäntyön lempiaihetta, maailmanlaajaa etiikkaa.\nNäyttelyyn sopii tutustua sillä aikaa kun isäntä valmistaa keittiössä kahvit. Myöhemmin kansallisbibliografiasta selviää, että Heinonen on nostanut laajasta tuotannostaan tutustuttavaksi vain yhden teeman.\nEhkä keskeisin kaikista on hänen suomeksi toimittamansa teos Vastuun aika: Puheenvuoroja eettisestä maailmanjärjestyksestä.\nAlkuperäisteoksen toimittaja on Heinosen taistelutoveri Hans Küng. Tämä kiistelty sveitsiläinen katolilainen pappi on globaaliin etiikan tunnetuin puolestapuhuja.\nKüngin – ja myös Heinosen – teesi kuuluu: Maailman kansojen välillä ei ole rauhaa ennen kuin uskontojen välillä on rauha.\nGlobaalietiikan puolestapuhujat ovat optimisteja. He uskovat Heinosen tavoin, että yhteisten arvojen varassa voidaan saavuttaa harmoniaa kulttuuriin, uskontoon, syntyperään ja asuinpaikkaan katsomatta.\nNäitä yhteisiä arvoja ovat väkivallattomuus, kaiken elämän kunnioittaminen, oikeudenmukainen talouselämä, suvaitsevaisuus, totuus, miehen ja naisen tasa-arvoinen kumppanuus sekä vastuullisen tietoisuuden kasvattaminen, Heinonen luettelee.\nVuonna 1993 eri uskontokuntien edustajista koottu ”maailmanuskontojen parlamentti” antoi Chicagossa globaalin etiikan julistuksen. Hans Küng oli tekstin isä ja Heinonen on tehnyt kymmenet vuodet työtä sen hyväksi, että julistuksen sisältö pantaisiin käytäntöön myös Suomessa.\nMonet konservatiivikristityt ovat suhtautuneet torjuvasti Reijo Heinosen tavoittelemaan maailmanuskontojen yhteistyöhön. Heidän mukaansa uskontojen yhteiseen etiikkaan keskittyminen hämärtää kristinuskon keskeisimmän sanoman, pelastuksen Kristuksessa.\nHeinosen mukaan pelko on turha. Yhteisen etsiminen ei tarkoita erilaisuuksien sivuuttamista.\nOlohuoneeseen on ilmestynyt kaunis kattaus Arabian käsinmaalattuja sinikukkaisia Valencia-astioita. Heinonen asettelee lautasten viereen vielä hopeiset leivoshaarukat, niillä syödään toscapiirakkaa.\nKahvittelun tunnelma sopii hyvin kodin taiteentäyteiseen henkeen. Reijo E. Heinosen isä oli taidemaalari, professori Aarre Heinonen ja äiti kirjailija Tuomi Elmgren-Heinonen. Muotisuunnittelija Marja Suna ja sellisti Pilvi Heinonen ovat hänen siskojaan.\nReijostakin olisi voinut tulla taiteilija. Teologian opintojen rinnalla hän opiskeli huilunsoittoa ja olisi voinut saada opettajakseen maailmankuulun berliiniläisen virtuoosin. Niin ei kuitenkaan käynyt.\n– Aavistan jotakin siitä, että elämässäni on johdatus, Heinonen sanoo.\nHeinonen ojentaa katsottavaksi tuoreen saksankielisen kirjan Ethik im Weltkontext, johon hän on kirjoittanut artikkelin uuden maailmaneetoksen etsimisestä.\n– Tämä on nyt hyvin ajankohtainen, siinä käydään läpi maailmanuskonnot ja eri kulttuuripiirit.\nLaaja katsaus tekee selväksi, että universaalia etiikkaa ei ole. Uskonnoissa on kuitenkin yhteisiä piirteitä ja niitä globaalissa etiikassa etsitään.\nHeinonen painottaa uudelleen, että uskontojen sekoittumisesta eli synkretismistä ei ole kysymys.\n– Haluamme opetella keskustelemaan tavalla, joka auttaa meitä toimimaan yhdessä kärsivän maailman puolesta.\nHeinosen mielestä yhteisen etsiminen torjuu fundamentalismia ja ”ghettoutuvia kielipelejä”, joissa kiinnitetään huomiota siihen mikä erottaa. Yhteiseen keskittyminen on vastalääkettä uskonnolliselle sirpaloitumiselle.\nVuonna 1995 Kansanedustaja Eeva Kuuskoski kutsui Heinosen puhumaan globaalietiikasta eduskuntaan. Vierailun seurauksena eduskuntaan perustettiin globaalin etiikan ryhmä, jonka varapuheenjohtajana Heinonen toimi.\n– Sen tehtävänä oli muistuttaa, että lainsäädäntötyötä on arvioitava globaaleista periaatteista käsin.\nReijo Heinonen toivoi, että Suomen eduskunta olisi ottanut asiakseen edistää vastaavien ryhmien perustamista maailman kaikkiin parlamentteihin, niin kuin kansainvälinen Vuorovaikutusneuvosto (InterAction Council) esitti.\n– Elämäni suurimpia pettymyksiä oli se, että eduskunnasta ei löytynyt poliittista tahtoa viedä tätä asiaa eteenpäin.\nViiden vuoden kuluttua myös Arkadianmäen globaalin etiikan ryhmä lakkautettiin.\nReijo E. Heinonen aloitti työelämänsä uskonnonopettajana Helsingin Rudolf Steiner -koulussa. Kirkkohistorian dosentti väitteli tohtoriksi Tübingenissä Saksassa.\nUra tiedemiehenä on sisältänyt monien teologisten aineiden opetusta useassa yliopistossa. Järjestökokemusta kertyi 1970-luvulla Uskonnonopettajien liiton toiminnanjohtajana ja sen jälkeen puheenjohtajana.\n– Taistelimme lukion uskonnonopetuksen puolesta.\nTeologisen tiedekunnan perustaminen Joensuuhun oli Heinosen elämässä tärkeä vaihe. Hän alkoi haaveilla akateemisesta ympäristöstä, jossa luterilainen ja ortodoksinen perinne kohtaisivat.\n– Annoin sille työnimeksi Karjalan ekumeeninen tiedekunta. Siitä tuli kansainvälinen harvinaisuus. Edellinen suomenkielisillekin tarkoitettu teologinen tiedekunta oli perustettu Suomeen vuonna 1640.\nKuopiossa toiminut ortodoksinen pappisseminaari lakkautettiin ja Joensuuhun perustettiin ortodoksisen teologian laitos. Vuonna 2002 ortodoksisesta ja läntisen teologian laitoksesta tehtiin yksi kokonaisuus.\nReijo E. Heinonen toimi perustamisvaiheessa tiedekunnan dekaanina ja yleisen teologian professorina.\n– Meillä oli hieno yhteys Konstantinopolin ekumeeniseen patriarkaattiin. Kun patriarkka Bartolomeus vieraili Joensuussa, hän sanoi että ’tämähän on minun tiedekuntani’, Heinonen kertoo muikeana.\nYliopistouudistuksessa tiedekunta siirrettiin Itä-Suomen yliopiston filosofisen tiedekunnan yhteyteen, sen teologiseksi osastoksi.\nHeinonen käy edelleen Joensuussa luennoimassa englanninkielisessä maisteriohjelmassa ”Islam ja länsi”.\n– Perustamani ohjelma oli osa Saksan liittopresidentti Roman Herzogin projektia, jonka tarkoituksena on ehkäistä sivilisaatioiden yhteentörmäystä. Opiskelijoista arviolta puolet on ollut muslimeja.\nRio de Janeiron ilmastokokouksessa vuonna 2012 Reijo E. Heinonen piti esitelmän hengellisyyden välttämättömyydestä kestävässä vesipolitiikassa.\nVeden suojeleminen on hänen mielestään hyvä esimerkki siitä, miksi hengellisyys on niin tärkeää työssä yhteisten päämäärien hyväksi.\n– Hengellinen tietoisuus antaa meille herkkyyttä käsitellä vettä. Se on suuri symboli kaikissa uskonnoissa, siunauksen ja elämän lähde. Ellemme ymmärrä veden arvokkuutta niin kuin se uskonnoissa ymmärretään, vastuun kantaminen on vaikeaa.\nVeden ihmeellisyys pysäytti Heinosen jo nuorena. Oli loskainen ilta jossakin Lapin metsässä ja hän seisoi sotaharjoituksissa vartiossa. Pihlajanlehdellä kiilteli vesipisara ja hän alkoi aikansa kuluksi tarkastella sitä.\n– Pisarassa liikkuivat pilvet ja taivaan eri värit.\nUskonto on nykyisin tavalla tai toisella mukana monissa ikävissä uutisissa. Väkivaltainen ääri-islam, uskonnollisuutta muistuttava kansallismielisyys ja juutalaisvastaisuus voimistuvat.\nMonet saavat näistä syyn pitää uskontoja ylipäätään kielteisinä asioina, joiden aika saisi olla jo ohi.\nHeinonen näkee konflikteissa haasteen syvälliseen uskontodialogiin. Siihen tarvitaan kuitenkin reilut säännöt.\nOppia tulee aina verrata oppiin ja käytäntöjä käytäntöihin. Myös uskonnollisten symbolien moniulotteisuus tulee ymmärtää. Esimerkiksi ”tie” merkitsee hyvin eri asioita suufimuslimille, taolaiselle ja kristitylle.\nOnnistuessaan uskontodialogi saa Heinosen mielestä aikaan ennen muuta sen, että jokainen keskustelija oppii ymmärtämään itseään syvemmin.\n– Ei siinä yritetäkään sanoa, että olisimme samaa.\nUskonnonvapaudesta ja Muhammed-pilakuvista käyty keskustelu tuo Reijo E. Heinosen mieleen Intian vapaustaistelijan Mahatma Gandhin. Gandhille näytettiin vuonna 1948 YK:n ihmisoikeuksien julistus.\n– Gandhi sanoi, että hyvä julistus, mutta oikeudet saavat alkunsa vastuusta.\nVastuun korostaminen oikeuksien ja vapauksien rinnalla on yksi globaalin etiikan suurista teemoista. Onpa sen kannattajien piirissä laadittu jopa ”Yleismaailmallisen ihmisen velvollisuuksien julistus”.\n– Itä on syyttänyt länttä vastuun puutteesta. Tämä kritiikki pitää ottaa vakavasti.